**Povzetek revizijskega poročila *Računovodski izkazi in pravilnost poslovanja Zavoda za zdravstveno zavarovanje Slovenije v letu 2018***

Računsko sodišče je izvedlo revizijo računovodskih izkazov in pravilnosti poslovanja *Zavoda za zdravstveno zavarovanje Slovenije* (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

*Cilja revizije* sta bila izrek mnenja o računovodskih izkazih zavoda za leto 2018, razen dela terjatev do zavezancev za neplačane prispevke za obvezno zdravstveno zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2018.

Računsko sodišče je *o računovodskih izkazih* zavoda za leto 2018, z omejitvijo iz prejšnjega odstavka, izreklo *pozitivno mnenje*, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2018 ter prihodke in odhodke oziroma prejemke in izdatke zavoda za tedaj končano leto.

*O pravilnosti poslovanja* zavoda v letu 2018 je računsko sodišče izreklo *mnenje s pridržkom*, ker je ugotovilo, da zavod kljub določilom Zakona o zdravstvenem varstvu in zdravstvenem zavarovanju ni odločal o pravici zavarovanih oseb do skupinske obnovitvene rehabilitacije v upravnem postopku, temveč je pristojnost za odločanje prenesel na organizatorje skupinske obnovitvene rehabilitacije, pri čemer je z 2 od njih sklenil pogodbi kljub neizpolnjevanju zahtev iz javnega razpisa in jima v letu 2018 izplačal 1.183.928 EUR. V pogodbah o izvajanju programa zdravstvenih storitev je zavod določil letni obseg in način obračuna nekaterih programov zdravstvenih storitev v nasprotju z določili Splošnega dogovora za pogodbeno leto 2018, začetka izvajanja novega programa zdravstvenih storitev med letom 2018 in povečanja pogodbeno dogovorjenega obsega programov zdravstvenih storitev za leto 2018 pa v nasprotju z Zakonom o zdravstvenem varstvu in zdravstvenem zavarovanju ni določil s sklenitvijo aneksa k pogodbi. V končnem obračunu za leto 2018 je zavod izvedel obračun nekaterih zdravstvenih storitev v nasprotju z merili iz Splošnega dogovora za pogodbeno leto 2018 ter izvajalcem priznal prenizko ali previsoko ceno za opravljene zdravstvene storitve, več oziroma manj zdravstvenih storitev, kot je bilo opravljenih v letu 2018, in plačilo programa zdravstvenih storitev za obdobje, za katero izvajalec ni predložil ustreznih dokazil. Zavod je zaradi ugotovljenih nepravilnosti izvajalcem zdravstvenih storitev za opravljene storitve in ločeno zaračunljiv material plačal za 14.034 EUR preveč in za 14.093 EUR premalo. Računsko sodišče je ugotovilo tudi, da je zavod izdajal odločbe o priznanju pravice do povračila stroškov specialističnega in bolnišničnega zdravljenja ter nabave medicinskih pripomočkov in zdravil v tujini več kot 2 meseca po prejemu vlog ter izplačeval ostala povračila stroškov opravljenih zdravstvenih storitev in nabavljenih medicinskih pripomočkov v Sloveniji, ki niso temeljila na izdani odločbi v upravnem postopku in so bila izplačana pred izdajo obvestila o povračilu stroškov, kar ni bilo v skladu z Zakonom o upravnem postopku. Pri nabavah materiala in storitev v znesku najmanj 74.533 EUR je zavod ravnal v nasprotju s predpisi o javnem naročanju, v postopkih oddaje poslovnih prostorov v najem, pri sklepanju najemnih pogodb za poslovne prostore in določanju najemnin pa ni ravnal v skladu s predpisi o ravnanju s stvarnim premoženjem države in lokalnih skupnosti, svojim notranjim aktom in najemnimi pogodbami. Zavod tudi ni ravnal v skladu z Zakonom o sistemu plač v javnem sektorju, ker je javnim uslužbencem določil dodatek za dvojezičnost v višini 6 % njihove osnovne plače, čeprav je bila zahtevana le osnovna raven znanja jezika narodne manjšine, ter izplačal delovno uspešnost iz naslova povečanega obsega dela v znesku 56.492 EUR, ne da bi generalni direktor sprejel pisno odločitev o povečanem obsegu dela in o plačilu delovne uspešnosti iz naslova povečanega obsega dela za posamezen mesec in/ali pred izplačilom plače za posamezen mesec. V Pravilniku o sistemizaciji delovnih mest v Zavodu za zdravstveno zavarovanje Slovenije je zavod v nasprotju z Zakonom o sistemu plač v javnem sektorju opredelil višješolsko izobrazbo (prejšnjo) kot zahtevano izobrazbo za vsa delovna mesta iz tarifnega razreda VII/1, delavce s takšno izobrazbo pa opredelil kot delavce z ustrezno izobrazbo, ter določil daljši rok za opravljanje strokovnega izpita iz upravnega postopka, kot ga določa Zakon o splošnem upravnem postopku, pri čemer 2 javnima uslužbencema v pogodbi o zaposlitvi ni določil roka za opravljanje strokovnega izpita iz upravnega postopka, 3 javni uslužbenci pa so ta izpit opravili več kot 3 mesece po sklenitvi delovnega razmerja. Poleg tega zavod ni ravnal v skladu z Zakonom o delovnih razmerjih, Zakonom o urejanju trga dela in Zakonom o javnih uslužbencih ker v 7 objavah prostih delovnih mest ni opredelil vseh oziroma pravih pogojev za opravljanje dela, v 1 primeru pred sklenitvijo pogodbe o zaposlitvi z javno uslužbenko, ki ni izpolnjevala vseh zahtevanih pogojev za zasedbo delovnega mesta, ni javno objavil tega prostega delovnega mesta pri Zavodu Republike Slovenije za zaposlovanje, 3 javnim uslužbencem pa je določil in izplačal sorazmerni del regresa za letni dopust v nasprotju z zakonom.

Zavod med revizijskim postopkom ni odpravil vseh ugotovljenih nepravilnosti, zato je računsko sodišče zahtevalo *predložitev odzivnega poročila*. Zavodu je podalo tudi *priporočila* za boljše poslovanje.

Ljubljana, 16. decembra 2020